Danas je naš slavljenički dan - otvarenje naše dograđene i obnovljene škole!

U ovoj prigodi osobita nam je čast pozdraviti gospodina Zlatka Ževrnju, župana Splitsko-dalmatinske županije, gospodina Marija Ujevića, načelnika Općine Podbablje, gospodina Momira Karina, pomoćnika ministra za prosvjetu i ravnatelja škole, gospodina Marija Karina.

U životu uvijek ima dana koji se pamte. Jedan od njih, kako spomenusmo je i ovaj današnji jer škola je draga priča koja ima nebrojeno lica. Škola je uistinu velika pozornica života i nigdje nema toliko mašte i radosti kao ovdje i tu se jedino može stići do tamo gdje stižu samo želje. Djeci, i odraslima, jedno zanavijek ostaje – učiti da je vjera u blagoslovljenije sutra, u domovinu i providnost Svevišnjega bila, i ostaje, u svevremenu i u svim ljubavima.

Dan je, dakle, ovo kada koji želimo oteti zaboravu te uz birane riječi oživjeti školske uspomene tkane kroz stotinu i više ljeta. Prva škola u Grubinama otvorena je davne 1905. godine u kući Mate Vukovića, nadimkom Papak, a bio je, po pričanju, Orijaš! U njegovoj kući djeluje do 195, a zatim kratko vrijeme na Kažiputu u kući Šime Žužula, odnosno Ante „Lole“ Karina. Zbog neprimjerenih prostorija 1957. godine preuređuje se štala bivše Seljačke radne zadruge ovdje u Mračaju. Od 1997. do 1979. zgrada se preuređuje, a nastava održava u kući Ante Matkovića „Gume“. Tom je prigodom dotadašnji učiteljski stan na katu preuređen u društvene prostorije. Ispred škole napravljeno je igralište za male sportove koje je nepuno desetljeće poslije (1987.) asfaltirano. Od 1981./1982. školske godine u školi se izvodi nastava za predškolski odgoj. Na inicijativu učitelja 2003. godine u školi je postavljeno centralno grijanje, izmijenjeni otvori, uređena kuhinja i nabavljeno 5 stolova i 20 stolica, a 2004. godine uveden je telefon te računala s mogućnošću korištenja interneta. Od 2003./2004. školske godine u školi radi i kuhinja, a od 2004./2005. otvorena je i knjižnica koju su s 300 knjižnih naslova opskrbili njezini bivši učenici.

Evo, ove je godine naša školska zgrada nanovo dograđena i obnovljena sredstvima koje je osiguralo Ministarstvo regionalnog razvoja i fondova Europske unije koje je kroz Proigram održivog razvoja lokalne zajednice dodijelila Općini i Osnovnoj školi, sredstvima koje je osigurala Splitsko-dalmatinska županija kako bi se nastava mogla održavati u samo jednoj, jutarnjoj smjeni, čemu, uostalom, i teži prosvjetna politika Ministarstva obrazovanja i znanosti Republike Hrvatske.

Inače, do Drugog svjetskog rata sve su škole djelovale samostalno. Tako i ova. A kada je uvedeno obvezno osmogodišnje školovanje (1956.) dotada samostalne četverogodišnje škole ulaze u sastav osmogodišnjih škola. Tako je i ova škola od 1958./1959. školske godine postala Područnom školom Centralne osnovne škole u Krivodolu, koja će domalo dobiti ime barda hrvatskog pjesništva Tina Ujevića.

Nadaleko bi nas odvelo spominjanje svih učitelja, i ravnatelja škole, u njihovu plemenitu poslu. Zato svima njima jedno veliko hvala!

Na kraju vrijedi usputno se osvrnuti i na broj učenika. Od 1961. godine moguće je pratiti statističke podatke, a oni najbolje ilustriraju našu životnu stvarnost: 1961./1962. školske godine bio je 121 učenik, 1968./1969. najviše 133! Otada se njihov broj smanjuje. Dno smo dotaknuli 2012./2013. s 51 učenikom. Ove ih je godine 58.

Ufamo se u Svevišnjega da će se ovdje sve više čuti istinski dozivi i najjači glasovi nas prošlih i budućih, glasovi nas sadašnjih – sve brojniji dječji glasovi.